CELEX: 32018D1787
Language: el
Date: 2018-10-19 00:00:00
Title: Απόφαση (ΚΕΠΠΑ) 2018/1787 του Συμβουλίου, της 19ης Νοεμβρίου 2018, για την τροποποίηση και παράταση της απόφασης 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας

20.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/9
               
            
         ΑΠΌΦΑΣΗ (ΚΕΠΠΑ) 2018/1787 ΤΟΥ ΣΥΜΒΟΥΛΊΟΥ
         της 19ης Νοεμβρίου 2018
         για την τροποποίηση και παράταση της απόφασης 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 15 Φεβρουαρίου 2010, το Συμβούλιο εξέδωσε την απόφαση 2010/96/ΚΕΠΠΑ (1), με την οποία συγκροτήθηκε στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας.
                  
               
                     (2)
                  
                  
                     Στις 12 Δεκεμβρίου 2016, η απόφαση (ΚΕΠΠΑ) 2016/2239 του Συμβουλίου (2) τροποποίησε την απόφαση 2010/96/ΚΕΠΠΑ και παρέτεινε την αποστολή έως τις 31 Δεκεμβρίου 2018.
                  
               
                     (3)
                  
                  
                     Κατόπιν στρατηγικής επανεξέτασης της αποστολής, η Επιτροπή Πολιτικής και Ασφάλειας συνέστησε να παραταθεί η εντολή της αποστολής κατά δύο έτη.
                  
               
                     (4)
                  
                  
                     Η απόφαση 2010/96/ΚΕΠΠΑ θα πρέπει να τροποποιηθεί αναλόγως.
                  
               
                     (5)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα. Η Δανία δεν συμμετέχει στην εφαρμογή της παρούσας απόφασης και συνεπώς δεν συμμετέχει στη χρηματοδότηση αυτής της αποστολής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2010/96/ΚΕΠΠΑ τροποποιείται ως εξής:
            
                        1)
                     
                     
                        Στο άρθρο 1, η παράγραφος 2 αντικαθίσταται από το ακόλουθο κείμενο:
                        
                           «2.   Για να επιτευχθούν οι στόχοι της παραγράφου 1, η στρατιωτική αποστολή της ΕΕ αναπτύσσεται στη Σομαλία προκειμένου να υποστηριχθεί η δημιουργία θεσμών στον τομέα της άμυνας μέσω της παροχής στρατηγικών συμβουλών, καθώς και να δοθεί άμεση στήριξη στον εθνικό στρατό της Σομαλίας μέσω της εκπαίδευσης, της παροχής συμβουλών και της καθοδήγησης. Από το 2019 και εξής, η στρατιωτική αποστολή της ΕΕ συμβάλλει, ιδίως, στην ανάπτυξη της ικανότητας εκπαίδευσης του ίδιου του σομαλικού εθνικού στρατού, με σκοπό να μεταβιβαστούν οι δραστηριότητες εκπαίδευσης τακτικών μονάδων μόλις πληρωθούν οι προϋποθέσεις· καθοδηγεί την εκπαίδευση για την οποία είναι υπεύθυνοι Σομαλοί και παρέχεται από αυτούς. Η στρατιωτική αποστολή της ΕΕ είναι επίσης έτοιμη να παράσχει στήριξη με τα μέσα και τις ικανότητες που διαθέτει σε άλλους ενωσιακούς φορείς για την εκτέλεση των αντίστοιχων εντολών τους στον τομέα της ασφάλειας και της άμυνας στη Σομαλία.».
                        
                     
                  
                        2)
                     
                     
                        Στο άρθρο 10, προστίθεται η ακόλουθη παράγραφος:
                        
                           «7.   Το ποσό δημοσιονομικής αναφοράς για τις κοινές δαπάνες της στρατιωτικής αποστολής της ΕΕ κατά την περίοδο από την 1η Ιανουαρίου 2019 έως τις 31 Δεκεμβρίου 2020 ορίζεται σε 22 980 000 EUR. Το ποσοστό του ποσού αναφοράς που αναφέρεται στο άρθρο 25 παράγραφος 1 της απόφασης (ΚΕΠΠΑ) 2015/528 ανέρχεται σε 0 % και το ποσοστό που αναφέρεται στο άρθρο 34 παράγραφος 3 της εν λόγω απόφασης ανέρχεται σε 0 %.».
                        
                     
                  
                        3)
                     
                     
                        Στο άρθρο 12, η παράγραφος 2 αντικαθίσταται από το ακόλουθο κείμενο:
                        
                           «2.   Η εντολή της στρατιωτικής αποστολής της ΕΕ λήγει στις 31 Δεκεμβρίου 2020.».
                        
                     
                  
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Λουξεμβούργο, 19 Νοεμβρίου 2018.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
         
            (1)  Απόφαση 2010/96/ΚΕΠΠΑ του Συμβουλίου, της 15ης Φεβρουαρίου 2010, για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (ΕΕ L 44 της 19.2.2010, σ. 16).
         
            (2)  Απόφαση (ΚΕΠΠΑ) 2016/2239 του Συμβουλίου, της 12ης Δεκεμβρίου 2016, για την τροποποίηση και παράταση της απόφασης 2010/96/ΚΕΠΠΑ για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (ΕΕ L 337 της 13.12.2016, σ. 16).